ไฟแนนซ์ทูเดย์
&#8216;คนมองไม่เห็นการณ์ไกล ภัยก็จะมาถึงตัว คนไม่รู้จักตัดไฟ ภัยก็จะน่ากลัว&#8217;
17 ต.ค. 2554

‘คนมองไม่เห็นการณ์ไกล ภัยก็จะมาถึงตัว คนไม่รู้จักตัดไฟ ภัยก็จะน่ากลัว’
อิทธิฤทธิ์ของวิกฤตน้ำท่วมหนนี้ บริษัทประกันที่เข้าร่วมโครงการประกันภัยพืชผลทั้ง 8 บริษัท นั่งก้นแทบไม่ติดเก้าอี้ เพราะประเดิมเริ่มทำโครงการปีแรกได้เบี้ยมาก 100 กว่าล้าน แต่อาจต้องจ่ายเงินชดเชยให้กับผู้ทำประกันเต็ม 100% เพราะเกษตรกรกลุ่มที่ทำประกันส่วนใหญ่อยู่พื้นที่น้ำท่วมถึงคิดเป็นเงินรวมๆ แล้ว น่าจะไม่น้อยกว่า 1,400 ล้านบาท โชคยังดีที่มีการทำประกันภัยต่อกับบริษัทต่างชาติ จึงยังพอช่วยแบ่งเบาภาระไปได้บ้าง แต่ก็ต้องรับภาระอยู่ส่วนหนึ่ง
ได้ข่าวว่าเหล่าบรรดาบริษัทประกันยังไม่ท้อขอลุยเดินหน้าโครงการประกันภัยพืชผลต่อ เพราะเชื่อว่ายอดรับประกันภัยปีหน้าจะมีชาวบ้านเฮโลเข้ามาทำประกันแบบไม่ต้องเชิญ จากปีนี้ที่มียอดประกันพื้นที่เพียง 1 ล้านไร่ แต่ปีหน้าคาดว่าจะเพิ่มกระฉูดเป็น 20 ล้านไร่ โดยจะมีการปรับเบี้ยประกันภัยจากไร่ละ 120 บาท เป็นไร่ละ 150 บาท แต่จะเพิ่มการรับประกันภัยศัตรูพืชเพิ่มอีก 1 รายการด้วย 
มีโอกาสเจอหน้า พิทักษ์ พฤทธิสาริกร กรรมการบริหาร บริษัท เอเชี่ยน ฮอนด้า มอเตอร์ และรองประธานอาวุโส บริษัท ฮอนด้า ออโต โมบิล (ประเทศไทย) ทำให้รับทราบว่า ถึงตอนนี้ค่ายรถยนต์อาการหนักหยุดไลน์การผลิตไปทุกยี่ห้อแล้ว เพราะได้รับผลกระทบจากภาวะน้ำท่วม บรรดาโรงงานผลิตชิ้นส่วนที่ป้อนให้กับค่ายรถต่างจมน้ำ สำหรับฮอนด้า 3 โรง ในอยุธยาได้รับผลกระทบอย่างรุนแรง จนไม่สามารถส่งมอบสินค้าได้ ต้องหยุดสายการประกอบรถไปก่อน ส่วนรถยนต์นั้นขนย้ายไปได้กว่า 2,000 คัน ไปเก็บไว้ดอนเมืองร่วม 1,000 คัน อีก 1,000 คัน ไปเก็บไว้ในค่ายทหาร อีกร่วม 1,000 คันจมน้ำ ปีนี้คงไม่สามารถผลิตได้ถึง 2.4 แสนคันแน่นอน ฮอนด้าวางแผนว่า เมื่อน้ำลดจะผ่าเครื่องรถยนต์ที่จมน้ำส่งไปให้โรงเรียนอาชีวะ สถาบันพัฒนาฝีมือแรงงาน เด็กไทยจะได้ศึกษาระบบเครื่องยนต์กลไก